Այսօր, կարծես թե, կոռուպցիայի դեմ պայքարի ֆորմալ կառույցների ստեղծումն էլ ընդամենը ժամանակի հարց է, քանի որ մայիսի 18-ին արդեն նոր կառավարության արդարադատության նախարար Արտակ Զեյնալյանը հայտարարել էր, որ կառավարությունն առաջիկայում նախատեսում է ստեղծել անհրաժեշտ երաշխիքներով և գործիքակազմով օժտված հակակոռուպցիոն մարմին, որը կունենա աննախադեպ լիազորություններ: Եթե ներկայիս կառավարությունը կանգ չառնի մի քանի աղմկահարույց բացահայտումների վրա և իսկապես իրագործի կոռուպցիայի դեմ համակարգված պայքարի իր խոստումները, ապա կձևավորվի կոռուպցիայի դեմ պայքարի բոլորովին նոր վիճակ։ Սա էլ իր հերթին կնպաստի Հայաստանի միջազգային վարկանիշի բարձրացմանն ու ԵՄ-Հայաստան համաձայնագրի բարեհաջող իրագործմանը։